Jeppe Mikkelsen (RV), 2013-02-21:
Tak for ordet, formand.
I Radikale Venstre tager vi som alle andre partier i dette Ting fuldkommen afstand fra afstumpet knivvold og i det hele taget at tage kniv med sig, når man ikke har et fornuftigt formål med det.
Derfor ser vi også med stor alvor på kriminalitet, som involverer knive.
Vi glæder os derfor over, at kommunerne og politikredsene også tager dette problem meget alvorligt.
Samtidig glæder vi os over, at vi har satset massivt på indsatsen mod rocker- og banderelateret kriminalitet, for som på så mange andre områder kan man nok godt formode, at disse grupperinger også fylder en god del i statistikken her.
I hovedstadsområdet har der som langt hen ad vejen det eneste sted i landet været en stigning i antallet af episoder med knive involveret.
Københavns Kommune og Københavns Politi har allerede iværksat mange initiativer, og jeg håber naturligvis, at man fortsætter denne indsats for at modarbejde den negative tendens.
Der har været meget snak om de ændringer i knivloven, som vi lavede.
Må jeg ikke bare i den forbindelse sige, at der ikke er nogen ændringer i forhold til det, vi diskuterer i dag, nemlig knive i nattelivet.
Det er det, stillerne af forespørgslen ønsker at diskutere, og den ændring, som regeringen, Enhedslisten og Liberal Alliance gennemførte, gælder ikke for knive i nattelivet.
Hvis man ønsker at diskutere knive uden for nattelivet, f.eks. om uskyldige pensionister, der kom til at glemme deres kniv efter en fisketur, skal straffes med 7 dages fængsel, så må man jo indkalde til en forespørgsel om det.
Men det er ikke det, som forespørgerne har indkaldt til en forespørgsel om.
Så vil jeg faktisk godt komme med en opfordring til mine kære kollegaer.
Vi har brugt 4 mio. kr. på en kampagne til at bekæmpe knive i nattelivet.
Vi har sat nogle af Danmarks førende eksperter på området, nemlig Det Kriminalpræventive Råd, til at udfolde den her kampagne.
De vælger at lave en kampagne, hvis hovedbudskab er, at nattelivet er sikkert.
Den hedder sågar »Natten er 99 % fri for kniv«.
Hvis hr. Peter Skaarup, som er blandt forespørgerne, ikke har set kampagnen, kan jeg sige, at jeg har taget en lille tatovering med til hr. Peter Skaarup.
Der står: Jeg vil hellere kysse end slås.
Det kunne måske også bruges en gang imellem herinde i Folketinget.
Men min pointe er, at vi skal passe på, at vi ikke taler problemet op.
For grunden til, at Det Kriminalpræventive Råd fokuserer så meget på det knivfri miljø, er, at der ikke må brede sig en frygt blandt de unge for et uhyre stort antal knive.
For så frygter de, at endnu flere unge køber en kniv og tager den med for at forsvare sig, og så stiger risikoen jo selvsagt for endnu flere episoder, hvor knive er involveret.
Så min opfordring skal være: Pas nu på med retorikken.
Vi skal selvfølgelig ikke negligere problemet.
Vi skal følge det, og politiet og kommunerne skal tage det seriøst.
Problemet findes, men vi må for alt i verden heller ikke tale det op.
For det kan direkte gå ind og modarbejde det store arbejde, som organisationer gør for faktisk at holde knivvolden nede, og det kan skræmme flere unge til at snuppe en kniv med i byen med øget knivvold til følge.
Derfor skal jeg her til slut meddele, at vi kan støtte det forslag til vedtagelse, som hr. Ole Hækkerup præsenterede.